Atturi Ewlenin: Helen Mirren, Aaron Paul, Alan Rickman, Barkhad Abdi, Megan Fox, Jeremy Northam Direttur: Ariel Vroman. Ħin: 102 min. Distributur: E-One Entertainment Films Maħruġ minn KRS Releasing Ċert. 15 Il-gwerra moderna qed issir aktar sofistikata, aktar eżatta u aktar terribbli. Permezz ta' satelliti li jieħdu ritratti mill-għoli u permezz ta' drones (apparat ċkejken li jtir qisu għasfur u jieħu filmati anke ġewwa jekk ikollu minn fejn jgħaddi) il-privatezza qed tonqos u malajr dawk suspettati jiġu bbumbardjati. Minn eluf ta' mili 'l bogħod, persuni u lokalitajiet suspettużi jistgħu jinqerdu faċilment u b'eżattezza kbira. Il-film The Good Kill kien proprju dwar din il-kwalità ta' kumbattiment. Eye In The Sky hu produzzjoni oħra, aktar serja u solenni li tesplora kemm l-applikazzjoni pratikabbli u kemm il-kwistjoni ta' etika involuta fil-gwerra bid-drones hi neċessarja. Minn bażi f'Surrey, l-Ingliterra, Colonel Katherine Powell (Mirren), li taħdem fl-intelliġenza militari, qed tmexxi operazzjoni sigrieta permezz ta' drones biex taqbad terroristi perikolużi f'dar komuni f'Nairobi, il-Kenja. L-aġent Jama Farah (Abdi, it-terrorist tal-film Captain Phillips), permezz ta' drone żgħira forma ta' baħrija, jitkixxef fuq attakk suwiċida. Powell issa trid li din id-dar tkun ibbumbardjata qabel joħorġu minnha t-terroristi. Mill-bażi tagħhom f'Nevada, il-piloti Steve Watts (Paul) u Connie Gershon (Fox) ma jkunux iridu jattakkaw din id-dar minnħabba li, sewwa sewwa maġenbha, tifla żgħira qed tbigħ il-ħobż. Dan l-attentat, li issa jista' joqtol lill-innoċenti, jgħaddi minn opinjonijiet ta' kbarat u nies oħra prominenti għall-approvazzjoni tiegħu. Eye In The Sky hu thriller kontemporanju mimli tensjoni li jeżamina kwistjonijiet morali u ta' etika bl-andament tiegħu u, fl-aħħar kwarta, jaqleb fi kważi atmosfera reliġjuża. Bi preċiżjoni kbira u xierqa l-istorja l-ħin kollu taqleb b'mod mill-aktar effiċjenti bejn erba' lokalitajiet tassew 'il bogħod minn xulxin, però qishom ħaġa waħda bi trażmissjonijiet televiżivi kontinwi.